Duitsers bedek inderdaad hul lywe | Netwerk24
26 Julie 2021 09:51
Die Duitse Olimpiese gimnastiekspan het Sondag weer vollyfpakke gedra uit protes teen wat dié land se gimnastiekvereniging (DTB) as "die seksualisering van gimnaste" beskryf.
Sarah Voss, Pauline Schaefer, Elisabeth Seitz en Kim Bui het Sondag in vollyfpakke meegeding. Foto: Getty Images
Vrouegimnaste se standaarduitrusting vir byeenkomste is 'n leotard, met of sonder moue.
Dit is 'n kwessie wat die afgelope jare aandag geniet sedert die opspraakwekkende hofsaak teen Larry Nassar, voormalige spandokter van die Amerikaanse Olimpiese span. Nassar is in 2018 tot 300 jaar tronkstraf gevonnis nadat hy skuldig bevind is daaraan dat hy meer as 250 gimnaste seksueel aangerand het.
Die Duitse span het in April vir die eerste keer dié uitrustings gedra toe hulle aan die Europese Gimnastiekkampioenskap in Basel deelgeneem het. Sarah Voss (21), Elisabeth Seitz (27), Kim Bui (32) en Pauline Schafer (24) was Sondag gedurende die ritmiese gimnastiek se kwalifiseringsrondes die enigste span wat vollyfpakke gedra het.
Sarah Voss in aksie in Tokio. Foto: Getty Images
Uitrustings wat die bene bedek, word op internasionale byeenkomste toegelaat, maar tot op hede is hulle byna eksklusief uit geloofsoortuigings gebruik.
Voss, wat destyds geprys is toe sy met die goedkeuring van die DTB eerste in 'n vollyfpak meegeding het, sê die span het die kwessie bespreek voordat hulle Sondag in Tokio deelgeneem het.
"Ons het saam gesit en gesê: 'Goed, ons wil 'n goeie vertoning lewer. Ons wil ongelooflik voel, ons wil vir almal wys dat ons ongelooflik lyk.' En dit was dit," sê Voss.
Die Duitsers se klere-revolusie word wyd ondersteun, maar dit het so ver nog nie tot 'n nuwe neiging gelei nie. Elke liewe ander gimnas in Sondag se kwalifiseringsrondes het 'n leotard gedra wat die bene wys.
Die Amerikaanse superster Simone Biles, wat 142 cm in haar sokkies staan, het in Junie gesê sy verkies 'n leotard, want dit gee die voorkoms dat sy langer is.
Die Amerikaanse superster Simone Biles sê sy verkies 'n leotard. Foto: Getty Images
"Maar ek steun hul besluit om te dra wat hulle ook al wil en wat hulle gemaklik laat voel," sê Biles.
"So, as enigiemand daar buite 'n vollyfpak of 'n leotard wil dra, dit is hul keuse." – Reuters, Sportredaksie